Ne res geste decidant a memoria, litteris commendare humana consuevit industria. Sciant igitur tam presentes quam futuri quod ego Girardus, abbas, et universus ecclesie Vizeliacensis conventus dedimus et concessimus quandam vineam quam Petrus, quondam decanus de Chableio, et capellanus Vizeliacensis, nobis apud Chableium donaverat, venerabili fratri nostro Gauterio, abbati, et ecclesie Quinciaci cui ipse preerat; nobisque tam ipse quam fratres ejusdem ecclesie devota familiaritate et familiari devotione, in temporalibus et in spiritualibus obligati tenebuntur. Actum est hoc, in capitulo Vizeliacensi, anno ab Incarnatione Domini Mº Cº LXXº IIº; in festo Sancti-Andree, et nostrorum munimine sigillorum corroboratum.